Source: http://profesionist-achizitiipublice.blogspot.com/
Timestamp: 2019-08-26 07:26:08+00:00

Document:
profesionist-achizitiipublice
Fiecare dintre cei care lucreaza in achizitii publice stie ca domeniul ofera in permanenta noi provocari. Eu unul am ridicat manusa, m-am antrenat si astept sa fiu intrebat asupra aspectelor cu care va confruntati. Imi doresc sa cream un grup de profesionisti, iar din experineta noastra sa putem fi folositori si altora. Impreuna putem avea rezultatele dorite.
Prag nou pentru atribuirea directă (30.000 euro)
Prin modificările legislative pe care ANRMAP le intenţionează, pragul valoric până la care va fi permisă atribuirea directă a unui contract public se va dubla.
Astfel, art. 19 alin. 2 din OUG nr. 34/2006 se doreşte a fi modificat în sensul în care Autoritatea contractantă poate achiziţiona direct produse, servicii sau lucrări, în măsura în care valoarea estimată a achiziţiei nu depăşeşte echivalentul în lei a 30.000 euro, pentru fiecare achiziţie de produse, servicii ori lucrări.
Dublarea pragului valoric de la 15.000 euro la 30.000 euro conduce inevitabil la o flexibilizare a procesului de achiziţii publice, iar salutară este şi măsura luată în vederea transparentizării procesului, prin publicarea datelor despre achiziţie în SEAP.
Concret, pentru oricare achiziţie directă a cărei valaore estimată este mai mare de 3.000 euro, autoritatea contractantă ar avea obligaţia să notifice în SEAP (în termen de 5 zile de la realizare) prin comunicarea în format electronic a următoarelor informaţii:
c) Valoarea achiziţiei;
d) Cantitatea achiziţionată.
Mai multe despre modificările propuse, pasibile de a deveni obligatorii prin adoptarea de modificări ale ordonanţei de urgenţă până la finele lunii august, puteţi găsi la http://www.anrmap.ro/comunicat/modificari-legislative-domeniul-achizi%C8%9Biilor-publice
Publicat de specialist A.P. la 18:12
Despre natura juridică a contractului public
Până la modificarea legislativă din decembrie 2010, potrivit căreia contractul încheiat de autorităţile publice, reprezintă un contract comercial, legea specială în materia achiziţiilor publice (OUG nr. 34/2006) era interpretată, sub acest aspect, destul de neunitar.
Instanţele au pronunţat soluţii prin care contractul având ca beneficiar entităţile de interes public era fie contract administrativ, fie contract comercial.
Definirea explicită, dată de art. 3 lit. f), anume contractul de achiziţie publică este contractul comercial care ... pune enjtităţile publice în situaţia de a fi pasibile să platească penalităţi dacă renunţă la încheierea contractului, odată ce procedura a fost demarată.
Un anunţ recent, preluat de pe site-ul ANRP http://www.juridice.ro/wp-content/uploads/2012/07/ANRP-23-07.doc relevă o anulare de achiziţie publică pe motivul inexistenţei fondurilor încă de la momentul demarării procedurii de licitaţie.
Raportat la faptul că anularea procedurii s-a dispus în faza finală, înainte de atribuirea contractului, punem în vedere dispoziţiile art. 93 alin. 1 din OUG nr. 34/2006, coroborate cu art. 108 alin. 4:
Art. 93 - (1) Autoritatea contractantă are obligaţia de a finaliza procedura de atribuire prin încheierea contractului de achiziţie publică sau a acordului-cadru, cu excepţia cazurilor prevăzute la art. 209 din ordonanţa de urgenţă.
Art.108 - (4) C. pr. civ. : Nimeni nu poate invoca neregularitatea pricinuită prin propriul său fapt.
Dispoziţiile art. 108 alin. 4 si art. 723 alin. 1 din Codul de procedura civilă reglementează două principii fundamentale ale procesului civil, primul potrivit caruia nimeni nu poate invoca propria culpă în apararea sa - "nemo auditur propriam turpitudinem allegans" şi cel de-al doilea exercitarea cu bună-credinţă şi potrivit scopului în vederea căruia au fost recunoscute de lege a drepturilor procedurale.
Conchidem că autoritatea contractantă este în situaţia de a plăti despăgubiri oferantului (ţilor), cel puţin egale cu sumele cheltuite pentru întocmirea ofertei, în situaţia în care invocă lipsa fondurilor în etapa finală a unei licitaţii.
Publicat de specialist A.P. la 10:56
Cristina TRĂILĂ a fost demisă de la ANRMAP
Una dintre primele măsuri luate de premierul Victor Ponta dupa preluarea funcţiei, în data de 8 mai 2012, a fost destituirea d-nei Cristina Trăilă din funcţia de preşedinte ANRMAP.
Fără să fiu un intim al strategiei guvernamentale, imi permit să afirm că această grabă în semnarea Ordinului de destituire are conotatii adanci.
Am in vedere strigatul disperat al autoritatilor contractante care au fost nevoite sa treaca prin furcile caudine ale ANRMAP in situatia in care doreau sa lanseze o procedura de achiziţie şi lipsa de reacţie a autorităţii de monitorizare atunci când termenul legal de 14 zile era depăşit. Mai mult, sunt numeroasele situaţiile în care documentaţii identice primeau soluţii diferite, în funcţie de norocul legat de persoana pe mâinile căreia cădea verificarea documentaţiei.
Gândind de aceste situaţii, mult prea des invocate, poţi concluziona că ar exista o justificare. Însă, o analiză la rece, o discuţie cu fostul coordonator al domeniului şi aflarea gândurilor de viitor, a proiectelor începute, parcă ar fi fost de resortul unei relaţii normale. Prin similitudine, fostul şef al CNAS şi-a înaintat demisia şi aceasta i-a fost aprobată de noul prim-ministru, însă pe ultima sută de metri apucase să tragă cuiul unei grenade: înaintarea facturilor de încasare a taxei de claw-back.
Aşa încât, oare ce surprize a lăsat doamna Trăilă în instituţia pe care a coordonat-o până acum de natură a incita la această destituire?
Publicat de specialist A.P. la 08:43
Studiu asupra achiziţiilor publice
Ieri, 10 aprilie, Institutul de Politici Publice a organizat la Bucureşti o dezbatere cu tema Transparenţa, Eficacitatea şi Credibilitatea procesului de achiziţii publice.
Participanţii, reprezentanţii unor organisme de control (Curtea de Conturi, Consiliul Concurenţei, ANI), organisme de monitorizare şi administrativ jurisdicţionale (ANRMAP si CNSC) dar şi ordonatori de credite de la nivelul autorităţilor publice locale au dezbătut împreună cu ONG-urile interesate aspecte ce ţin de derularea procedurilor achizitive şi percepţia asupra sumelor cheltuite pentru încheierea contractelor publice, raportat la beneficiile (rezultatele) banilor publici investiţi.
Câteva dintre opiniile exprimate de participanţi pot fi vizualizate la următoarele adrese:
http://www.zf.ro/opinii/daca-statul-nu-poate-dovedi-furtul-in-achizitiile-publice-atunci-nu-l-mai-trimiteti-la-cumparaturi-taiati-i-banii-9427444/
http://www.zf.ro/politica/liviu-voinea-gea-introducerea-standardelor-de-cost-si-limitarea-numarului-de-contracte-castigate-cu-statul-solutia-pentru-stoparea-drenarii-banilor-publici-9504456/
http://www.zf.ro/eveniment/cum-sa-stopezi-risipa-din-achizitiile-publice-cand-insasi-curtea-de-conturi-se-plange-ca-nu-are-acces-la-documentele-administratiei-locale-9505975
În prealabil, concluzia finanţatorilor acestui studiu a fost extrem de tranşantă: "Noi vrem să vedem mai mulţi investitori americani în România, dar când 90% din români nu cred în corectitudinea sistemului de achiziţii publice, de ce ar crede investitorii ame­ricani?".
Dincolo de aspectele strict obiective, cum ar fi diferenţele de preţ mult prea largi pentru acelaşi produs achiziţionat de autorităţi contractante diferite, ţin să subliniez că anatema aruncată asupra achiziţiilor publice, în fapt a celor implicaţi în acest sector, nu face cinste cetăţenilor români. Pot să accept că unele proceduri sunt viciate, că interesele unora dintre cei care ocupă funcţii de conducere în cadrul autorităţilor publice centrale sau locale sunt transpuse în direcţionarea unor contracte către persoane din sfera de interes, dar generalizarea corupţiei în procesul de achiziţii publice pare să fie hazardată. Un studiu porneşte de la cifre şi ajunge la concluzii, cred că e contraproductiv să porneşti de la o percepţie şi ulterior să găseşti justificări prin prezentarea unor cazuri particulare.
De asemenea, perceperea greşită de către media a unora dintre subiecte conduce la diseminarea unor informaţii care ulterior se regăsesc în percepţia celor de la Bruxelles asupra fenemenelor din economia românească. Fie şi pentru acest aspect trebuie să avem atenţie atunci când pretindem că facem analize obiective.
Spre exemplificare, arăt că economiile de 23% pretis a fi fost obţinute în derularea contractelor de lucrări au o cu totul altă sursă. Oficialul IPP vorbe despre variaţiile de preţ ale aceluiaşi prosus (hârtie) la un eşantion de ordonatori de credite (cred că 500) şi arăta economia ce ar fi fost efectuată dacă toţi cei 500 ar fi achiziţionat produsul cu preţul mediu.
Pentru cei care lucrează în achiziţii publice cred că nu trebuie să dau mai multe explicaţii în acest sens. De ce se ajunge aici, cum se ajunge, etc. Sunt subiecte care trebuie să fie bază de discuţie cu toţi cei implicaţi. Concluzia standardelor de cost ce se impun în atare situaţie nu poate fi neapărat o idee rea, însă încercarea de standardizere a Ministerului Transporturilor (stabilirea de repere pentru km de autostradă, fără a include însă lucrările de artă) mi se pare o idee bună aplicată româneşte.
Aşa încât, faţă de excedentul de reglementare se intenţionează înfiinţarea altor instituţii care să intervină pe piaţa achiziţiilor publice. Efectul acestor măsuri nu are neapărat sorţi de a îmbunătăţi eficacitatea, însă fixarea unui standard de cost poate reprezenta un reper penru calcularea unui eventual prejudiciu.
Publicat de specialist A.P. la 12:49
Mai răruţ băieţi, mai răruţ!
Scria cineva aici un comentariu prin care ne invita sa redactam articole de specialitate... Nimic concret referitor la un nume de revista, editura, etc.
Experienta unor astfel de invitatii pare insa ca produce efuziuni la nivelul intentiei unor achizitori pentru producerea unor materiale de specialitate. De cele mai multe ori ramane doar intentia.
Am avut in aceasta saptamana initiativa de a scrie unei autoritati contractante despre care aflasem intamplator ca a castigat un litigiu privind criteriile de calificare. Contestatarii apelasera la CNSC, iar ulterilor contestasera Decizia forului administrativ-jurisdictional la Curtea de Apel. Solutia comisiei (de respingere a unor oferte) ramasese in picioare desi onor ANRMAP apucase sa scoata porumbelul, cum ca ofertele ar fi trebuit sa fie admise pentru ca ...
Nu e prima data cand ANRMAP emite pareri fara valoare in justitie. Ab initio ne putem pune problema ce caracter au dpdv juridic recomandarile ANRMAP, insa pentru a reusi publicarea unei documentatii autoritatile contractante se conformeaza directiilor "luminate" emise de acest for.
Considerand ca popularizarea solutiei date de instanta intr-o problema care ar fi putut interesa o paleta mai larga de lucratori in achizitii am purces la transmiterea solicitarii acesteia. Directorul de proiect contactat initial si-a aratat deplina disponibilitate, insa pentru concretizare m-a transferat catre specialistul achizitor, om cu state vechi in organizarea de licitatii. Speranţe mari... însa surpriza, m-am trezit ca deranjez o intentie latenta de publicitate, anume prin scrierea de articole. Am retinut din discutia purtata ca respectivul a semnalat ineditul situatiei transate de judecator in chestiune si si-ar fi dorit sa scrie candva un articol pe aceasta tema, asa ca de ce sa dea informatia pretioasa primului care i-ar fi cerut-o?
Pot sa accept o astfel de justificare, tine de interesul si orgoliul fiecarei persoane. Daca si concretizeza materialul publicistic, cu atat mai bine. Insa nu e prima data cand observ la colegi achizitori o tendinta de asezare pe informatie (comparatia cu closca care isi potejeaza ouale este sugestiva), tocmai din dorinta de a fi cel care stie, care e cel mai destept, care e singurul ce poate da informatia corecta. Nu ma astept ca acestia sa-si creeze un blog pe care sa posteze idei interesante si solutii de speta, fara a astepta recunoasterea de merite si multumiri calduroase.
Mergand pe o astfel de gestiune de resurse consider ca nu facem decat sa reinventam la nesfarsit roata, si reafirmam ca n-avem vocatia de altruisti sau dorinta de performanta la nivel de societate.
Concluzionand, mult succes celor care intentioneaza sa devina autori recunoscuti, astfept cu nerabdare sa va pot cunoaste si sa va recunosc meritele. Am vaga convingere ca trebuie sa ma inarmez cu multa rabdare...
Publicat de specialist A.P. la 11:06
Achiziţiile publice "ard" şi buzunarul propriu
Am primit pe mail un mesaj care vine în confirmarea unor gânduri încă neexprimate public: achiziţiile publice defectuoase conduc la creşterei de preţuri. Sau, pentru a fi mai exacţi, împiedicarea formării unui mecanism liber de formare a preţurilor.
Cum instituţiile publice cumpără cantităţi mai mari decât cele necesare unui coş zilnic, normal ar fi să identificăm un preţ mai redus pentru achiziţia alimentelor, combustibilului s.a. decât atunci când aprovizionarea se face de persoana privată. Aşteptările nu sunt confirmate tocmai din lipsa unor repere de preţ corect determinate, iar consecinţa constă în menţinerea unor preţuri artificiale (înalte).
Dau un exemplu banal: la un mall am găsit o pereche de pantofi pentru care preţul iniţial era de 1.300 lei. Acesta era tăiat cu o linie, iar generosul vânzător anunţa o reducere fantastică: puteai cumpăra pantofii cu 830 lei. Halal! Cât o pensie frumuşică.
Întrebarea pe care mi-am adresat-o la momentul acestei experienţe a fost automată: cum pot unii să ceară atâţia bani pentru un produs care nu se distinge prin cine ştie ce calităţi sau inovaţie creatoare? Răspunsul automat: pentru că sunt unii care dau aceşti bani.
Însă una e să dai banii din propriul buzunar (nu vreau să intru în dicuţia de cum s-au realizat cei bani din moment ce îşi permite cineva să-i împrăştie fără motiv) şi alta e să dai sume din bugetul public. Iar cei care fac greşeli cad ei însăşi (sau familiile lor) victimă propriei lipse de prevedere.
Redau în cele ce urmează materialul primit.
P.S. Am ales exemplul cu perechea de pantofi pentru a duce mai departe o ideea asemenătoare exprimată (televizat) de jurnalistul CTP care, pe la începutul crizei, a reuşit să cumpere o pereche de adidaşi pentru tenis cu 70 lei, la casă fiind derutat, considerând că are de plătit 700 de lei. Condiţia unor astfel de surprize: mall -uri goale sau rărite de indivizi care aruncă prea uşor banii.
Autoritatile de stat cumpara prin achizitii publice produse de larg consum la preturi semnificativ mai mari decat firmele private, afirma Consiliul Concurentei
Institutiile administratiei publice platesc in medie cu 3,66% mai mult decat clientii privati pentru motorina, cu 5,20% mai mult pentru ulei de gatit, cu 6,6% mai mult pentru hartie de xerox si cu 17,24 % mai mult pentru cartofi, potrivit unui studiu elaborat de Consiliul Concurentei (CC) anul trecut. Studiul a avut drept scop verificarea eficientei achizitiilor publice, din punct de vedere al preturilor obtinute de autoritatile contractante.
CC a ales patru produse – motorina, ulei pentru gatit, cartofi si hartie xerox - pentru care s-au derulat licitatii de achizitii publice, sub diverse forme, in perioada ianuarie 2010 – februarie 2011. Licitatiile au fost selectate pe baza unui esantion reprezentativ, iar firmelor castigatoare de contracte le-au fost solicitate copii dupa contractele incheiate, actele aditionale si facturile aferente acestora, precum si dupa facturile emise clientilor din mediul privat, in aceeasi perioada si pentru aceleasi produse.
„Pe ansamblul celor 4 produse, raspunsul la intrebarea: <Sunt preturile din contractele de achizitii publice mai mici decat cele facturate altor clienti?> este <Nu>, cu mici exceptii”, este concluzia studiului CC.
Cheltuielile bugetare cu bunuri si servicii s-au majorat cu peste 10% in anii de criza. Nu a fost nici pe departe singurul motiv pentru care preturile de consum au crescut per total cu 16,63% intre 2008 si 2011. Insa in acest fel, statul a mentinut o masa critica de cerere, la preturi relativ inalte, blocand, practic, procesul de ieftinire, firesc intr-o recesiune, in dauna consumatorilor de rand.
Publicat de specialist A.P. la 12:17
Raed Arafat - SMURD, ANRMAP lipsă
Începutul de an nu pare să aducă prea multă linişte în modul în care se realizează judecata publică a achiziţiilor publice.
Cazul doctorului Arafat şi comentariile jurnalistice ulterioare aduce o lumină asupra modului în care s-a creat percepţia fraudării licitaţiilor în România. Nu că n-ar fi şi astfel de cazuri, problema e că relaţiile internaţionale ale României, mai ales în ceea ce priveşte atragerea investitorilor, suferă tocmai datorită modului în care achiziţiile publice sunt văzute: ca principal generator de corupţie. Şi cum altfel, dacă jurnaliştii "avizaţi" încondeiază orice persoană/situaţie în funcţie de interes! În cazul de faţă deja a început turnarea de zoaie pe activitatea unui medic cu recunoaştere naţională. Segmentul ales: cum s-au derulat achiziţiile de ambulanţe în perioada 2007-2011. Lasă unii să se înţeleagă că prin poziţia avută, dr. în discuţie a avut posibilitatea să aranjeze de aşa manieră caietele de sarcini încât ar fi avantajat o anumită firmă. Dincolo de afirmaţie nu există (încă!?) nici o fundamentare tehnică.
Mărturisesc că ideea trucării achiziţiilor publice prin inserarea unor specifictăţi în caietele de sarcini nu este una nouă, este des vehiculată în mediul jurnalistic, şi nu numai, iar uneori pot exista şi confirmări ulterioare.
Făcând totuşi referire la modul în care se încearcă o interpretare insidioasă a achiziţiilor penrtru dotarea unui serviciu de urgenţă, nu pot decât să mă gândesc: ce interesant, obligaţia controlului ex-ante pentru ANRMAP exclude caietul de sarcini, oficialii acestei instituţii fiind chemaţi să verifice documentaţia de atribuire înainte de publicare, totul mai puţin CS. Alminteri, doamne fereşte, ne aflam în situaţia expusă pe acest blog, atunci cânnd vorbeam de serviciile de ridicare maşini parcate ilegal prin sectoarele capitalei.
Deci dacă ANRMAP nu a verificat documentaţia de atribuire, mă gândesc că nu va fi chemată nici să verifice modul de atribuire a ambulanţelor, mai ales că declanşarea unor verificări (publice, cum altfel?) n-ar putea decât să dea apă la moară unora care ar putea spune: iată, achiziţia ambulanţelor face obiectul controlului ANRMAP!
Aşa încât ANRMAP, mai bine lipsă!
Publicat de specialist A.P. la 12:21
Noi perspective de modificare a OUG nr. 34/2006
Pragurile valorice prevăzute de art. 55 din OUG nr. 34/2006, vor fi modificate în curând ca urmare a adoptării de către Comisia Europeană a Regulamentului nr. 1251 din 30 noiembrie 2011. Potrivit acestui act, Comisia a considerat necesar să se armonizeze pragurile din Directivele 2004/17/CE şi 2004/18/CE. Asa încât, până la 1 ianuarie 2012, legislativa naţională în materie ar urma să transpună prevederle Regulamentului, redat în cele ce urmează:
1. Articolul 16 se modifică după cum urmează:
(a) la litera (a), valoarea de "387 000 EUR" se înlocuieşte cu "400 000 EUR";
(b) la litera (b), valoarea de "4 845 000 EUR" se înlocuieşte cu "5 000 000 EUR".
2. Articolul 61 se modifică după cum urmează:
(a) la alineatul (1), valoarea de "387 000 EUR" se înlocuieşte cu "400 000 EUR";
(b) la alineatul (2), valoarea de "387 000 EUR" se înlocuieşte cu "400 000 EUR".
(a) la litera (a), valoarea de "125 000 EUR" se înlocuieşte cu "130 000 EUR";
(b) la litera (b), valoarea de "193 000 EUR" se înlocuieşte cu "200 000 EUR";
(c) la litera (c), valoarea de "4 845 000 EUR" se înlocuieşte cu "5 000 000 EUR".
2. Articolul 8 alineatul (1) se modifică după cum urmează:
(a) la litera (a), valoarea de "4 845 000 EUR" se înlocuieşte cu "5 000 000 EUR";
(b) la litera (b), valoarea de "193 000 EUR" se înlocuieşte cu "200 000 EUR".
3. La articolul 56, valoarea de "4 845 000 EUR" se înlocuieşte cu "5 000 000 EUR".
4. La articolul 63 alineatul (1) primul paragraf, valoarea de "4 845 000 EUR" se înlocuieşte cu "5 000 000 EUR".
5. Articolul 67 alineatul (1) se modifică după cum urmează:
(c) la litera (c), valoarea de "193 000 EUR" se înlocuieşte cu "200 000 EUR".
Articolul 8 din Directiva 2009/81/CE se modifică după cum urmează:
1. La litera (a), valoarea de "387 000 EUR" se înlocuieşte cu "400 000 EUR".
2. La litera (b), valoarea de "4 845 000 EUR" se înlocuieşte cu "5 000 000 EUR".
Publicat de specialist A.P. la 15:21
Înfiinţare asociaţie
Proiectul ce părea o încercare timidă a ajuns să fie pus în practică.
Asociaţia Naţională a Specialiştilor în Achiziţii (A.N.S.A.) a fost înfiinţată în luna septembrie 2011, iar între obiectivele organizaţiei se regăseşte şi promovarea intereselor profesionale ale achizitorilor.
Informaţii despre scopurile Asociaţiei se regăsesc pe site-ul ANSA, la adresa www.ansar.ro
Oamenii pot face diferenţa!
Achizitorii caută experienţe personale din care să înveţe, caută să-şi asigure siguranţa că modul în care lucrează este la adăpost de greşeală, caută să fie pare a unei comunităţi în care să se identifice.
Astfel, pornind de la ideea că o comuniune a celor care lucrează în domeniul achiziţiilor reprezintă o cerinţă, consider că direcţionarea către o organizaţie în care există o cultură deosebită în domeniu, în care oamenii sunt respectaţi şi li se recunoaşte contribuţia la crearea unui mecanism folositor comunităţii (aici am în vedere punerea la dispoziţia tuturor a experienţei practice, modului de depăşire situaţiilor tensionate sau cele din care iniţial nu se întrevedea o depăşire legală) am pornit această iniţiativă, concretizată în Asociaţia Naţională a Specialiştilor în Achiziţii (ANSA).
Achiziţiile se învaţă experenţial, nu e de ajuns ca o persoană să citească un set de legi, iar ulterior să vină şi să spună: iată, de acum mă pricep la acest domeniu! Nici-o procedură nu seamănă cu cealaltă, întotdeauna există ceva nou de învăţat, iar faptul că împărtăşim experienţa înseamnă că putem face fiecărei situaţii apărute.
Aşa că puteţi să găsiţi un mediu de discuţie profesională alături de noi, venind în cadrul Asociaţiei, ca membrii ai acesteia.
Publicat de specialist A.P. la 15:03
Blocajul evaluarii documentatiilor de atribuire - pana cand?
ANRMAP a dobândit, graţie adoptării H.G. nr. 801/2011, competenţe în ceea ce priveşte verificarea ex ante a documentaţiei de atribuire.
Astfel cum se dispune prin art. 7 indice 1, din H.G. nr. 525/2007, acceptul documentaţiei de atribuire se acordă de ANRMAP în termen de maxim 14 zile de la data transmiterii documentaţiei în SEAP.
La momentul de faţă, sute de proceduri sunt in stadiul de a aştepta verdictul din partea ANRMAP, iar în lipsa unor informatii din partea evaluatorilor se menţine o situaţie de incertitudine. Dintre cele evaluate, prea puţine sunt acceptate ca fiind conforme, de unde concluzia ca ANRMAP a fost anterior in situaţia de a asista pasiv la o mulţime de situaţii care prezentau neconcordanţe/nereguli, dar in lipsa unui instrument legal nu avea posibilitatea să intervină. Alminteri, desi atributiile sale se limitau la conţinutul anuntului, verificatorii institutiei publice de control se implicau şi in ceea ce priveste documentatia de atribuire.
Răsturnând raţionamentul anterior, nu putem decât să observăm că peste noapte autorităţile contractante au devenit extrem de nepricepute în întocmirea documentaţiilor. Oare?
Ne punem firesc întrbarea: chiar era nevoie de o astfel de măsură?
Dacă raportăm numărul celor care evaluează documentaţiile de atribuire la numărul procedurilor care în această perioadă se doresc a fi lansate, categoric iniţiativa verificarii ex ante este contraproductivă. De la început creează blocaj.
Aşa încât, nu putem decât să ne aşteptăm ca măsura să fie revocată. Poate reaşezată pe alte coordonate, însă categoric cineva trebuie să-şi asume responsabilitatea pentru eşec.
Publicat de specialist A.P. la 23:44
Certificat de atestare fiscală - modificări preconizate
Potrivit zicerilor televizate ale dregătorilor chemaţi să diriguiască destinele achiziţiilor publice, în curând certificatul fiscal emis operatorilor economici care intenţionează să depună o ofertă va avea un conţinut modificat. Intenţia executivului este de a evidenţia în certificat atât (eventual) sumele restante către bugetul de stat ale unei firme, şi în acelaşi timp, pe o coloană distinctă, beneficiarii vor putea vizualiza şi suma pe care firma respectivă o are de recuperat de la stat.
Această structură paralelă a certificatului fiscal este de natură a conduce la admiterea unui operator economic chiar în condiţiile în care ar figura cu datorii la momentul depunerii ofertei la procedura achizitivă, autorităţile contractante fiind în măsură a analiza admisibilitatea ofertei în considerarea faptului că oricum statul ar urma să returneze ofertantului o parte din sumele plătite anticipat, în baza unor operaţiuni comerciale anterioare.
Publicarea măsurilor care să conducă la emiterea noului tip de certificat fiscal este legată de finalizarea proiectului de modificare a Codului fiscal, intenţia declarată a iniţiatorilor fiind simplificarea relaţiei cu fiscul a firmelor ce-şi desfăşoară activitatea pe teritoriul naţional.
Astfel cum arătam într-un material precedent, interpretarea dată de comisiile de evaluare, în situaţia în care primeau din partea operatorilor economici acte care probau obţinerea unor eşalonări la plata datoriilor, era una conjuncturală. Instituirea unor măsuri clare, care să stipuleze măsura ce urmează a fi aplicată în situaţia depunerii certificatului fiscal în care sunt evidenţiate atât datorii cât şi sume de recuperat, este de natură a limpezi, cel puţin pe acest segment, cadrul în care se derulează evaluarea ofertelor depuse în procedura achiziţiilor publice.
Publicat de specialist A.P. la 09:51
Acte adiţionale cu filialele firmelor câştigătoare - risc sau cerinţă fiscală?
Un articol de presă recent, legat de păcălirea fiscului românesc de o societate de top din Germania (metoda consta în cedarea pachetului de acţiuni al societăţii ce înregistrase datorii de milioane de euro către firme cu un capital social minimal) mi-a redeschis apetitul pentru cercetarea mai amănunţită a nuanţelor de abordare a unei probleme (legată de domeniul achiziţiilor, evident) pentru rezolvarea căreia, în trecutul nu prea îndepărtat, am avut numeroase frământări.
Nu pot spune că am găsit soluţia pe deplin satisfăcătoare, astfel încât aş dori să vă iau drept parteneri în găsirea celei mai adecvate abordări.
Datele de pornire sunt următoarele:
O firmă străină (acţionari străini şi sediul într-o ţară membră UE) participă la o licitaţie de câteva zeci de milioane euro în România (contract de lucrări) şi este desemnată câştigător.
În perioada de până la emiterea ordinului de începere a lucrărilor, semnatarul contractului de achiziţie a înfiinţat în România un sediu secundar (filială) motivând raţiuni de ordin fiscal şi posibilitatea de a aplica un management mai eficient.
În perioada imediat următoare societatea mamă a anunţat că doreşte ca prin adiţional să fie modificat contractul de achiziţie,prin introducerea unor clauze potrivit cărora plăţile să se facă în alte conturi bancare decât cele prin care se identifica iniţial, respectiv prin conturile filialei. Concomitent anunţă că drepturile şi obligaţiile deduse ca urmare a semnării contractului vor fi preluate de filială.
Acceptarea semnării unui adiţional având clauze prin care se permite preluarea de către filială a drepturilor şi obligaţiilor asumate prin contractul de achiziţie publică este susceptibilă a fi asimilată unei cesiuni a contractului (avem în vedere că filiala are personalitate juridică proprie), operaţiune care, chiar prin contractul semnat, este restricţionată.
Întrebările care se impun în justificarea unei soluţii la această problemă practică converg în rezolvarea dilemei în a cărei ecuaţie intră atât cerinţele legislaţiei fiscale (am în vedere art. 20ˆ1 şi urm. din Codul fiscal) cât şi a regulilor de comerţ, raportat la riscul pe care şi-l asumă autoritatea contractantă în situaţia neexecutării contractului. În condiţiile în care s-ar ajunge la o executare silită (situaţie ipotetică, în România n-am văzut prea multe rezilieri ale contractelor în care antreprenorii să răspundă patrimonial, dar cine ştie?), s-ar putea constata că participaţia minimală (10%) în capitalul social al filialei a societăţii participante la licitaţie să ridice unele impedimente în recuperarea sumelor cuvenite autorităţilor contractante româneşti, şi chiar bugetului de stat.
Potrivit informaţiilor de care dispun, autorităţile contractante au acceptat semnarea unor acte adiţionale prin introducerea în contractul de achiziţie a filialelor societăţilor ofertante, ulterior dobândirii calităţii de adjudecatar, considerentele operaţiunilor fiind de ordin fiscal. Nimeni n-a mai reluat însă etapa de verificare a capacităţii tehnice şi financiare a noii entităţi pentru a stabili dacă aceasta răspunde cerinţelor de eligibilitate.
În context, pornind de la posibilitatea oferită de OUG nr. 34/2006 pentru susţinerea din partea unui terţ, consider cu atât mai necesară semnarea actului adiţional prin care în contract este introdusă filiala condiţionat de obţinerea din partea societăţii mamă a unui angajament de susţinere. Astfel, autoritatea ar putea să fie la adăpost în situaţia în care executantul este în imposibilitatea de a finaliza obiectivele de utilitate publică la care s-a angajat.
Dacă vedeţi ale soluţii, am rugămintea să faceţi comentarii şi să împărtăşiţi şi altora experienţa dvs.
Publicat de specialist A.P. la 11:43
Competenţele de verificare ANRMAP vor spori. Documentaţia de atribuire va fi supusă verificării prealabile
Consecvenţi ideii că deficienţele din sistemul de achiziţii publice au drept cauză chiar modul de reglementare, reprezentanţii ANRMAP au promovat, în data de 4 august, un act normativ de modificare a Normelor aprobate prin H.G. nr. 525/2007.
Astfel cum rezultă din declaraţiile şi documentele care privesc această modificare, principalul element de noutate vizează atribuţia pe care ANRMAP o va exercita în perioada anterioară publicării anunţului/invitaţiei de participare în SEAP, respectiv verificarea de fond a documentaţiei de atribuire.
Deşi iniţiativa porneşte din dorinţa eliminării introducerii în documentaţia de atribuire a elementelor care pot conduce la atribuirea „cu dedicaţie”, controlul ANRMAP se limitează la verificarea conformităţii documentaţiei cu legislaţia aplicabilă în domeniul achiziţiilor publice. Concret, aspectele tehnice cuprinse în caietul de sarcini scapă analizei făcute de ANRMAP, instituţia evitând să-şi asume un astfel de angajament.
Termenul în care legiuitorul intenţionează să-l acorde autorităţii de monitorizare pentru efectuarea operaţiunii de verificare prealabilă este de 14 zile, la care se vor adăuga cele 3 zile, menţionate deja de actele normative incidente, pentru validarea anunţului în SEAP.
Pentru acoperirea necesarului de personal care va fi alocat operaţiunilor de verificare, ANRMAP intenţionează să angajeze, prin transfer, un număr suplimentar de 50 de persoane, care deja exercită atribuţii în cadrul compartimentelor de achiziţii publice. Pepiniera ar putea fi reprezentată de angajaţii compartimentelor specializate din cadrul autorităţilor publice centrale şi locale.
Deşi draftul propunerii de modificare a hotărârii de Guvern nu a fost dat încă publicităţii, declaraţiile oficialilor confirmă faptul că pentru proiectele cu finanţare UE autorităţile de management vor avea o responsabilitate globală, acestea putând face verificări în orice etapă (deci , putem spune, chiar verificând operaţiunile făcute de ANRMAP legat de procedurile acceptate spre derulare). În context, devine interesant modul de aplicare a dispoziţiilor art. 2 alin. 4 din H.G. nr. 925/2006, prin care autorităţilor contractante li se atribuia responsabilitatea exclusivă a modului de atribuire a contractului de achiziţie publică. Aceasta în pofida faptului că UCVAP a devenit parte activă în procesul de evaluare a ofertelor.
Făcând o analiză preliminară, modificările făcute la sugestia auditului Comisiei Europene, prin care se urmăreşte o mai clară delimitare a atribuţiilor conferite autorităţilor care gestionează procedurile ce privesc fondurile europene dar şi o formă de verificare centralizată a documentaţiilor întocmite de autorităţile contractante, pot reprezenta un pas înainte în creşterea gradului de absorbţie a banilor destinaţi României. Însă nimeni nu garantează că lucrătorii ANRMAP sunt cei mai pregătiţi să înţeleagă modul de implementare a unor criterii de evaluare reprezentând un avantaj real şi evident pentru autorităţile contractante iniţiatoare sau care ar fi cei mai potriviţi astfel de factori pentru o achiziţie de asistenţă tehnică. Aşa încât comunicarea între verificat (autoritatea contractantă) şi ANRMAP rămâne elementul de bază, iar la acest capitol, la nivel general, există încă un deficit care nu poate fi acoperit prin raportarea strictă la prevederi ce ţin de norma legală.
P.S. Din anunţul făcut de compartimentul de comunicare al ANRMAP reiese intenţia de modificare a H.G. nr. 925 din anul 2007. Precizez că din conţinutul acestuia, actul normativ supus adoptării prin hotărâre a Guvernului este H.G. nr. 525/2007.
Publicat de specialist A.P. la 09:57
Concesionarea cabinetelor medicale – de la lege la practică
Crearea cadrului pentru autonomia furnizorilor de sănătate
Ordonanţa Guvernului nr. 124/1998, aprobată prin Legea nr. 629/2001 şi ulterior republicată prevedea înfiinţarea cabinetelor medicale inclusiv în cadrul dispensarelor medicale, policlinicilor ori în alte spaţii puse la dispoziţie de autorităţile publice centrale sau locale.
Practic, actul normativ enunţat reprezenta o veritabilă privatizare a serviciilor medicale,
spaţiile necesare desfăşurării activităţii medicale urmând a fi trecute în proprietatea privată a statului sau unităţilor administrativ – teritoriale şi ulterior puse la dispoziţia cabinetelor medicale.
Potrivit disp. art. 14 alin. (4) din O.G. nr. 124/1998, republicată, bunurile imobile puteau fi date în folosinţă gratuită, închiriate, concesionate ori vândute fără licitaţie medicilor furnizori de servicii de sănătate.
Art. 14 - (1) Cabinetele medicale se pot înfiinţa în cadrul actualelor dispensare medicale, policlinici ori în alte spaţii puse la dispoziţie de autorităţile publice centrale sau locale ori în spaţii private, autorizate.
Modalitatea practică prin care urma să fie realizată concesiunea spaţiilor a fost reglementată prin H.G. nr. 884/2004.
Art. 4 - (1) Concesionarea spaţiilor se face în schimbul unei redevenţe anuale, plătită de concesionar.
(2) Modul de calcul al redevenţei se stabileşte de către concedent, iar valoarea redevenţei se negociază cu concesionarul şi va fi de 1 euro/m2/an în primii 5 ani.
(3) După primii 5 ani, nivelul minim al redevenţei se va stabili de către concedent, pornind de la preţul pieţei, sub care redevenţa nu poate fi acceptată.
(4) Redevenţa obţinută prin concesionare se face venit la bugetul de stat sau la bugetul local al comunei, oraşului, judeţului ori al municipiului Bucureşti, după caz, în funcţie de concedentul bunurilor imobile concesionate.
La nivelul municipiului Bucureşti, contractul cadru de concesionare a fost încheiat pentru o perioadă de 15 ani, în cuprinsul acestuia făcându-se, de asemenea, menţiunea potrivit căreia contractul se prelungeşte după parcurgerea acestei perioade dacă medicul nu îndeplineşte, la momentul împlinirii termenului, condiţiile de pensionare.
În ceea ce priveşte nivelul redevenţei, la momentul de faţă cabinetele medicale individuale (cel puţin la nivelul Bucureştiului) sunt în plin proces de negociere, întrucât perioada de „graţie” de 5 ani prevăzută de art. 4 alin. (2) lit. b) din H.G. nr. 884/2004 , în care plăteau 1 euro/m2/an, se apropie de final.
Astfel, printr-o Hotărâre a Consiliului General al Municipiului Bucureşti din februarie 2011, nivelul redevenţei pentru spaţiile proprietate privată a statului sau unităţilor teritoriale administrativ teritoriale a fost stabilit la nivelul mediu a 50,3 euro/m2/an (având un minim de 24 euro/m2/an şi un maxim de 64 euro/m2/an).
Actualizarea nivelului redevenţei presupune încheierea unor acte adiţionale, modalitatea contractuală de modificare a cuantumului încasărilor fiind negocierea.
Referitor la termenul de realizare a negocierilor pentru redevenţă
Prin aprobarea nivelului redevenţei anuale pentru spaţiile proprietate privată aflate în domeniul privat al Municipiului Bucureşti prin HCL din 28.02.2011 (textul integral poate fi vizualizat la pct. 13 din ordinea de zi a proiectelor puse la dispoziţie pe site-ul PMB http://www4.pmb.ro/wwwt/institutii/CGMB/sedinte/ordinea_de_zi/ordinea_de_zi.php) autoritatea administrativ teritorială a limitat posibilitatea concesionarilor de negociere, actul administrativ fiind o normă care împiedică formarea corectă a preţului de piaţă.
Concret, astfel cum rezultă din expunerea de motive a proiectului de hotărâre, nivelul stabilit de concedent reprezintă un prag minim sub care administraţia nu este dispusă să accepte dispense. În acest sens a se vedea actul postat la adresa http://www4.pmb.ro/wwwt/institutii/CGMB/sedinte/ordinea_de_zi/db/13_20110228.pdf
Întrucât valabilitatea contractului este menţionată prin clauzele acceptate de părţi pentru 15 ani (reiterez , informaţia este valabilă pentru modelul de contract încheiat la nivelul municipiului Bucureşti), iar între cauzele de încetare a contractului prevăzute de art. 5 alin. (3) din H.G. nr. 884/2004 nu se regăseşte distinct lipsa acordului pentru acceptarea cuantumului redevenţei stabilită de concedent, într-o interpretare limitată, s-ar putea considera că tergiversarea demersurilor privind negocierea clauzelor contractului nu poate fi decât favorabilă cabinetelor medicale ce au calitatea de concesionar.
Această interpretare este însă lipsită de realism, prevederile legale dând concedentului disponibilitatea asupra stabilirii nivelului redevenţei, după trecerea unui anumit termen: „după primii 5 ani, nivelul minim al redevenţei se va stabili de către concedent …”
Aşa fiind, suntem nevoiţi să constatăm lipsa de efecte practice a clauzelor contractuale; procedura negocierii ar fi trebuit să fie aplicabilă şi în ceea ce priveşte cuantumul redevenţei, însă, prin lege, autoritatea are calitatea de decident în privinţa elementului preţ. Constatăm, de asemenea, prevalenţa actului normativ în faţa actului semnat de concedent şi concesionari.
Prelungirea artificială a perioadei de negociere nu poate să conducă la schimbări majore în modificarea cuantumului sumelor ce vor trebui plătite de CMI, iar atacarea în contencios a hotărârii de Consiliu Local este o etapă ratată.
În opinia noastră redevenţa de piaţă de care se face vorbire nu poate rezulta în urma unui raport de evaluare întocmit de membrii evaluatori ANEVAR, ci ar fi trebuit să reprezinte tocmai rezultatul procedurii prevăzute de art. 26-31 din O.U.G. nr. 54/2006 privind regimul contractelor de concesiune de bunuri proprietate publică.
Procedând la evaluare, după regulile ce ţin de preţul de vânzare a spaţiilor comerciale sau a imobilelor, autoritatea publică locală a acţionat ca un veritabil dezvoltator imobiliar, fără a avea în vedere că serviciile medicale oferite de cabinetele medicale individuale reprezintă o componentă de servicii necesară oricărei societăţi care doreşte realizarea unei minime protecţie a cetăţenilor.
Publicat de specialist A.P. la 16:47
Noi principii aplicabile în gestionarea fondurilor europene
OUG nr. 66/2011 – mecanismul de aplicare a corecţiilor pentru abateri în gestionarea fondurilor europene
Prin competenţele dobândite ca urmare a adoptării OUG nr. 66/2011, autorităţile implicate în gestionarea fondurilor europene vor aplica reduceri procentuale din sumele solicitate la plată de către beneficiari, în situaţia în care constată abateri de la aplicarea prevederilor reglementărilor naţionale în vigoare în domeniul achiziţiilor publice.
Textul actului normativ poate fi vizualizat aici:
Termenul de neregulă, astfel cum este definit la art. 2 lit. a) din OUG nr. 66/2011, cuprinde o paletă extrem de largă a posibilităţilor care pot conduce la tăieri de fonduri: „orice abatere de la legalitate, regularitate şi conformitate în raport cu dispoziţiile naţionale şi/sau europene, precum şi cu prevederile contractelor ori a altor angajamente legal încheiate în baza acestor dispoziţii, ce rezultă dintr-o acţiune sau inacţiune a beneficiarului ori a autorităţii cu competenţe în gestionarea fondurilor europene, care a prejudiciat sau care poate prejudicia bugetul Uniunii Europene/bugetele donatorilor publici internaţionali şi/sau fondurile publice naţionale aferente acestora printr-o sumă plătită necuvenit”.
Autorităţile cu competenţe în gestionarea fondurilor europene şi beneficiarii contractelor care au o astfel de finanţare au obligaţia utilizării de reguli şi proceduri care să asigure respectarea următoarelor principii:
a) o bună gestiune financiară bazată pe aplicarea principiilor economicităţii, eficacităţii şi eficienţei;
b) respectarea principiilor de liberă concurenţă şi de tratament egal şi nediscriminatoriu;
c) transparenţa - punerea la dispoziţia tuturor celor interesaţi a informaţiilor referitoare la aplicarea procedurii pentru acordarea fondurilor europene;
d) prevenirea apariţiei situaţiilor de conflict de interese în cursul întregii proceduri de selecţie a proiectelor de finanţat;
e) excluderea cumulului - activitatea ce face obiectul cererii de finanţare din fonduri europene nu poate să beneficieze de sprijin financiar din alte surse de finanţare nerambursabilă, cu excepţia sumelor ce constituie ajutor de stat acordat în condiţiile legii.
În vederea respectării acestor principii, respectiv pentru prevenirea şi descoperirea neregulilor şi fraudelor, entităţile publice vor organizării şi exercitării activităţii de control intern, de control preventiv şi de identificare şi gestionare a riscurilor, precum şi a exercitării activităţii de audit intern.
Apreciem că aceste rigori, având ca rezultat protejarea fondurilor europene, vor conduce la creşterea termenelor în care banii vor ajunge la beneficiari, grija excesivă pentru modul de realizare a decontărilor generând implicit şi un lanţ birocratic mai anevoios.
Publicat de specialist A.P. la 09:36
Pasajul Basarab – recepţia n-a început
Polemica creată, la momentul lansării obiectivului de investiţii „Pasaj denivelat suprateran Basarab”, între beneficiarul Primăria Municipiului Bucureşti şi Inspectoratul de Stat în Construcţii a creat la nivelul observatorului, mai mult sau mai puţin avizat, o stare de nelinişte.
Dincolo de fastul paradelor de automobilişti şi prestaţia majoretelor, evenimentul, astfel cum a fost reflectat de mass-media, a generat şi o emoţie ce ţinea de reticenţa unor oficiali (I.S.C.) privitor la recepţia lucrărilor.
Din partea investitorului, neliniştea a fost „spulberată” prin declaraţii în genul manea, la nivel de comunicare autorizată vexând acele menţiuni în care cuvintele bestialitate şi legalitate s-au regăsit în acelaşi context.
Deşi am făcut o solicitare către instituţia cu atribuţii în controlul calităţii în construcţii, răspunsul primit nu a fost de natură să lămurească deplin problema. În fapt, nelămuririle rămase fără o explicaţie strict tehnică vizează următoarele:
1. Dacă între investitor şi executant s-au transmis notificări privind terminarea lucrărilor;
2. Dacă Inspectoratul de Stat în Construcţii a fost invitat sau trebuia să fie invitat la recepţia făcută de beneficiar înainte de inaugurare;
3. Dacă executantul mai are restanţe în executarea lucrărilor stipulate prin contract;
4. Dacă obiectivul prezintă vicii neremediate care sunt de natură să afecteze siguranţa în exploatare.
Pot spune că am primit un răspuns trunchiat de la Inspectoratul de Stat în Construcţii, cei care doresc să-l lectureze pot sa-mi solicite materialul la adresa t.tarascon@yahoo.com.
În esenţă, putem fi liniştiţi, Inspectoratul în Construcţii Bucureşti a încheiat peste 100 procese verbale de control a calităţii lucrărilor la pasajul denivelat suprateran, iar concluzia este că nu s-au descoperit vicii neremediate.
Pentru celelalte puncte, mesajul este ambiguu.
Anticipez, încercând să găsesc o explicaţie pentru graba autorităţilor locale de a inaugura pasajul. Cel mai probabil, Primăria Bucureşti a preluat o parte din obiectiv înainte de finalizarea integrală a lucrărilor prevăzute de contract, potrivit posibilităţii prevăzute de art. 31 din Regulamentul de recepţie a lucrărilor de construcţii, aprobat prin H.G. nr. 273/1994:
Art. 31 - În cazurile în care investitorul solicită prelucrarea unei părţi din lucrare înainte de terminarea întregii lucrări prevăzute în contract, se va încheia un proces-verbal de predare-primire între executant şi investitor, în care se va consemna starea părţii de lucrare în cauza, măsurile de conservare, precum şi cele de protecţie reciprocă a desfăşurării activităţii celor două părţi. Toate riscurile şi pericolele pentru partea preluată trec temporar asupra investitorului, cu excepţia viciilor ascunse şi a celor decurgând din executarea necorespunzătoare.
Procesul-verbal de predare-primire încheiat în aceste condiţii nu este un proces-verbal de recepţie pentru partea de lucrare în cauză, dar investitorul poate cere înscrierea în procesul-verbal de recepţie, întocmit la terminarea lucrării în întregime, a viciilor pe care le-a constatat cu ocazia predării-primirii şi le-a consemnat în procesul-verbal respectiv. Pentru partea de lucrare preluată de investitor, perioada de garanţie pentru viciile care nu ţin de siguranţa construcţiei începe de la data terminării remedierilor.
Astfel, dincolo de aspectele vizibile pentru persoanele străine de contract, lipsa elementelor de acces la staţia de tramvai amplasată pe pod (lifturi şi scări de acces), observăm că, în lipsa unui proces verbal de terminare a lucrărilor, Primăria Bucureşti şi-a transferat riscurile şi pericolele pentru partea preluată, urmând ca la finalizarea tuturor lucrărilor de către executant să se procedeze la recepţie.
Textul legal obligă investitorul să invite ISC la începerea recepţiei (art. 8 alin. 2 şi 3 din actul normativ enunţat), astfel că eventualele dubii privind calitatea lucrărilor exprimate de autoritatea de control vor face obiectul unor noi dezbateri. În mod sigur, respectarea exigenţelor esenţiale în această lucrare de construcţii va conduce la evitarea degradării pasajului în termenul (scurt) în care unii doreau sau doresc să ne fi obişnuit.
Publicat de specialist A.P. la 11:25
UCVAP şi Anexa 2B
La nivelul percepţiei generale, achiziţionarea de servicii juridice utilizând proceduri care exced prevederilor OUG nr. 34/2006 este extrem de criticabilă. Amprenta de nelegalitate este pusă de mediul jurnalistic şi capătă proporţii la nivelul populaţiei neinformate asupra domeniului.
Am în vedere recentele relatări privind modul în care o anumită casă de avocatură a ajuns să reprezinte sau să ofere consultanţă complexelor energetice Rovinari şi Turceni, astfel că, desigur, cei care au citit sau auzit concluziile date de media sunt avizaţi.
Şi totuşi, chiar fără a intra în detalii care ţin de interpretarea unui text de lege, cum îmi aleg avocatul? Fiecare dintre noi, persoane fizice, nu vom fi neglijenţi în selectarea celui de care depinde fie interesul financiar direct, fie apărarea unor drepturi periclitate de o acţiune îndreptată împotriva noastră. Primirea unei citaţii declanşează febra găsirii unui avocat pregătit, talentat, care să convingă judele de justeţea susţinerilor unei cauze.
Facem această alegere ţinând cont de onorariul pe care îl comunică avocatul? Îl aleg pe cel mai ieftin? Categoric NU. Şi sunt convins că nu e o opinie singulară.
O minimă analiză poate să conducă la o concluzie de bun simţ. Decât să dau mai puţin şi să pierd, mai bine angajez un avocat bun, ulterior suportarea cheltuielilor de judecată putând fi cerută părţii care cade în pretenţii.
Aşa gândeşte o persoană fizică. Dar o societate la care statul are participaţii îşi permite acelaşi tip de raţionament? Răspunsul la o asemenea întrebare nu-şi poate găsi un răspuns decât prin raportatea la normele legale care reglementează domeniul.
Referitor la serviciile juridice prevăzute în Anexa 2 B
Prevederile OUG nr. 34/2006 fac referire la contractele având ca obiect prestarea de servicii din categoria celor incluse în Anexa 2 B în cadrul următoarelor articole:
 Art. 16 - (1) În cazul în care autoritatea contractantă atribuie un contract ce are ca obiect prestarea de servicii din categoria celor incluse în anexa nr. 2B, atunci obligaţia de a aplica prezenta ordonanţă de urgenţă se impune numai pentru contracte a căror valoare este mai mare sau egală cu cea prevăzută la art. 57 alin. (2) şi se limitează la prevederile art. 35 - 38 şi art. 56 şi la aplicarea pe tot parcursul procedurii de atribuire a principiilor prevăzute la art. 2 alin. (2). Contestaţiile privind procedura de atribuire a contractelor de servicii din categoria celor incluse în anexa nr. 2B, a căror valoare este egală sau mai mare decât cea prevăzută la art. 57 alin. (2), se soluţionează potrivit dispoziţiilor cap. IX.
(2) În cazul în care contractul de achiziţie publică prevăzut la alin. (1) are ca obiect, alături de prestarea de servicii din categoria celor incluse în anexa nr. 2B, şi prestarea de servicii din categoria celor incluse în anexa nr. 2A, prevederile alin. (1) sunt aplicabile numai dacă valoarea estimată a serviciilor incluse în anexa nr. 2B este mai mare decât valoarea estimată a serviciilor incluse în anexa nr. 2A.
(3) Autoritatea contractantă nu are dreptul de a combina, în cadrul aceluiaşi contract, servicii incluse atât în anexa nr. 2B, cât şi în anexa nr. 2A, cu scopul de a beneficia de aplicarea prevederilor alin. (1), atunci când atribuie respectivul contract de achiziţie publică.
 Art. 56 (2) Pentru serviciile incluse în anexa nr. 2B, obligaţia prevăzută la alin. 1 (de a transmite spre publicare un anunţ de atribuire în cel mult 48 de zile – n.n.) este aplicabilă numai contractelor a căror valoare este egală sau mai mare decât pragul valoric prevăzut la art. 57 alin. (2) lit. a) sau, după caz, lit. b). În aceste cazuri, autoritatea contractantă indică, totodată, în anunţul transmis dacă este sau nu de acord cu publicarea acestuia.
Arătăm că pentru categoria „Servicii juridice”, la poziţia 21 din Anexa 2 B găsim următoarele informaţii:
Categorie Descr. serviciilor Nr de ref. CPC Numere de referinţă CPV
21 Servicii juridice 861 de la 79100000- 5 la 79140000-7
Aşadar, în funcţie de un anumit prag, la nivelul a 125.000 euro (art. 57 alin. 1) sau 387.000 euro (art. 57 alin. 2), în funcţie de tipul entităţii obligate la respectarea prevederilor ordonanţei de urgenţă, celor care fac achiziţia le revin anumite obligaţii ce pot fi separate după următoarele criterii:
1. anterior achiziţiei, pentru contractele situate peste pragurile amintite:
o întocmirea unui caiet de sarcini cu respectarea strictă a prevederilor art. 35-38
o respectarea pe tot parcursul procedurii a disp. art. 2 alin. 2 (nediscriminare, tratament egal, recunoaştere reciprocă, transparenţă, proporţionalitate, eficienţa utilizării fondurilor publice, asumarea răspunderii)
2. ulterior achiziţiei
o publicarea unui anunţ de atribuire în condiţiile art. 56
Concluzionăm arătând că în carul OUG nr. 34/2006 nu există prevederi care să oblige la aplicarea prevederilor ordonanţei de către autorităţile contractante care încheie contracte având ca obiect prestarea de servicii juridice estimate sub nivelul a 125.000 euro, respectiv 387.000 euro - pentru entităţile prevăzute de art. 8 lit. d şi lit. e)
Distinct însă, prin H.G. nr. 925/2006, la art. 2 alin. 2 se prevede obligativitatea aplicării unora dintre principiile stipulate în cadrul OUG nr. 34/2006, chiar şi în cazul în care contractele ce urmează a fi încheiate nu intră sub incidenţa prevederilor ordonanţei de urgenţă.
Dincolo de aspectele ce ţin de inadvertenţele de tehnică legislativă (extinderea prevederilor unei ordonanţe de urgenţă peste domeniul său de competenţă printr-un act inferior) reţinem obligativitatea asigurării unei utilizări eficiente a fondurilor publice, promovarea concurenţei între agenţii economici, garantarea nediscriminării, recunoaşterii reciproce şi tratamentului legal al celor care doresc să încheie contractul.
Despre sancţiuni aplicabile celor care nu respectă principii am mai avut ocazia să comentez chiar în cadrul acestui blog. Concluzia: lipsirea de instrument a celor care deşi constată o neregulă nu au la îndemână un text de lege care să conducă la aplicarea unei sancţiuni.
ANRMAP a comunicat în mod constant autorităţilor contractante opinia potrivit căreia, în cazul atribuirii contractelor pentru servicii juridice, este preferabil să fie aprobate norme proprii.
Desigur că specificaţiile tehnice inserate în cadrul unui caiet de sarcini pot să definească în mod corect necesităţilor sau exigenţelor fiecărui utilizator, însă libertatea de apreciere aparţine tocmai reprezentaţilor legali ai autorităţilor contractante.
Consideraţii privind competenţa UCVAP asupra procedurilor având ca obiect servicii juridice
Controversa privind aplicarea prevederilor OUG nr. 30/2006, privind funcţia de verificare a structurilor specializate din cadrul MFP, astfel cum a fost modificată prin OUG nr. 52/2011, asupra procedurilor achizitive este generată de prevederile oarecum neclare ale art. 1:
Art. 1 - (1) Se desemnează Ministerul Finanţelor Publice ca organ de specialitate al administraţiei publice centrale responsabil pentru îndeplinirea funcţiei de verificare a aspectelor procedurale aferente procesului de atribuire a contractelor care intră sub incidenţa legislaţiei privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii.
(2) Verificarea priveşte etapele procesului de achiziţie publică, după publicarea anunţului/invitaţiei de participare şi până la semnarea contractului. În situaţiile excepţionale reglementate de lege, în care este permisă încheierea contractului fără publicarea prealabilă a anunţului de participare, verificarea priveşte etapele procesului de achiziţie începând cu transmiterea invitaţiei de participare la negociere şi până la semnarea contractului.
Aşadar, în funcţie de depăşirea sau nu a pragului de 125.000 euro, respectiv 387.000 euro, UCVAP are competenţa să participe la procedurile cuprinse în Anexa 2 B?
În alte cuvinte, au obligaţia autorităţile contractante să transmită UCVAP documentaţia întocmită în vederea desemnării unui prestator de servicii prevăzute de anexa indicată?
O delimitare a atribuţiilor UCVAP a fost realizată prin Ordinul nr. 310/2011 al preşedintelui ANRMAP:
Unitatea pentru coordonarea şi verificarea achiziţiilor publice (U.C.V.A.P.) şi structurile sale specializate de la nivel teritorial îndeplinesc funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii, după publicarea anunţului/invitaţiei de participare până la semnarea contractului.
Mai mult, din analiza menţiunilor făcute la pct. 2-5 din Anexa nr. 2 la Metodologia aprobată prin Ordinul nr. 310/2011, reţinem că ANRMAP îşi propune să verifice înscrisurile unei proceduri pentru serviciile cuprinse în anexa 2B, respectiv conformarea entităţii publice la prevederile limitate ale OUG nr. 34/2006. Mai mult, prin analiza aspectelor ce ţin de posibila divizare a unui contract, considerăm că delimitarea asupra depăşirii sau nu a pragului de 125.000 euro, respectiv 387.000 euro, şi consecinţa asupra modului de derulare a procedurii în funcţie de nivelul valorii estimate, implică şi o asumare de răspundere ce revine celor care efectuează verificarea. De asemenea, analiza documentelor solicitate de o autoritate contractantă, inclusiv dacă, în situaţia solicitării unor diplome, certificate sau alte dovezi scrise, au fost acceptate şi documentele emise de alte state europene implică, mai mult sau mai puţin, realizarea verificării principiilor cerute de art. 2 alin. 2 din H.G. nr. 34/2006.
În concluzie pentru achiziţionarea serviciilor cuprinse în Anexa 2 B la OUG nr. 34/2006 verificarea este de competenţa exclusivă a autorităţii de reglementare în domeniul achiziţiilor publice, deci a ANRMAP. Responsabilitatea aparţine autorităţii publice numai pentru contractele care depăşesc un anumit prag, prevăzut de art. 57 alin. 2 din OUG nr. 34/2006, pentru contractele situate sub valaorea de 125.000/387.000 euro autorităţile contractante fiind exceptate de a da un răspuns în intervalul de până la începerea execuţiei contractului.
Publicat de specialist A.P. la 12:46
ANRMAP oferă modele standard
Astfel cum rezultă din prevederile Ordinului nr. 302/2011, publicat în Monitorul Oficial nr. 415 din 14 iunie 2011, autorităţile contractante au la îndemână formulare standard pentru:
- raportul procedurii de atribuire.
Le regăsiţi aici:
În actul administrativ normativ reprezantat de ordinul preşedintelui ANRMAP nu se precizează data de la care aceste formulare standard devin obligatorii, astfel că ar trebui să considerăm că prevederea are aplicabilitate imediată.
De asemenea, găsesc că legislaţia incidentă domeniului ar fi trebuit să fie mai clară în ceea ce priveşte eventuale sancţiuni aplicabile celor care continuă să utilizeze formulare create la nivelul propriei entităţi, eventual transpuse în proceduri aprobate de consiliul de administraţie sau act administrativ individual.
Publicat de specialist A.P. la 09:49
UCVAP reinventat şi relansat
O ştire apărută pe site-ul Guvernului anunţă modificarea printr-o Ordonanţă de Urgenţă aprobată în data de 08.06.2011 a legislaţiei în domeniul atribuirii contractelor de achiziţii publice, în fapt sporirea competenţelor atribuite UCVAP pentru procedurile care sunt finanţate din fonduri europene nerambursabile, indiferent de valaorea estimată. De asemenea, observatorii UCVAP vor verifica toate negocierile fără publicare referitoare la suplimentările de lucrări aferente contractelor iniţial încheiate.
Zvonuri despre aceste modificari existau de mai multă vreme în piaţa de profil, însă, aşa cum anunţam şi într-un comentariu venit ca raspuns la întrebarea formulată de un coleg achizitor, demersul pare puţin cam pripit în conjuctura actuală.
Unul dintre motivele expuse de biroul de presă al executivului pentru a justifica amendarea legislaţiei ar fi diminuarea riscului de pierdere a unor fonduri europene nerambursabile şi a reducerii birocraţiei.
Astfel, reorganizarea instituţională a UCVAP ar urma să aibă ca efect simplificarea procedurilor de verificare ex-ante a procedurii de achiziţie publică în sensul în care toate observaţiile şi opiniile observatorilor UCVAP vor fi menţionate într-un singur document şi anume în raportul procedurii (deci dispar notele intermediare şi avizele consultative).
De asemenea, observatorii UCVAP vor fi implicaţi în oferirea de consiliere metodologică autorităţilor publice şi vor verifica toate etapele procedurilor de achiziţie publică având ca sursă de finanţare şi fondurile europene nerambursabile, indiferent de valoarea estimată a contractelor.
Decidenţii guvernamentali consideră că implicarea sporită a UCVAP va permite autorităţilor contractante remedierea din timp a eventualelor neconformităţi constatate de observatorii UCVAP prin aplicarea recomandărilor acestora.
Întrucât textul ordonanţei nu a fost încă făcut cunoscut prin publicarea în Monitorul Oficial, opinăm că în cuprinsul acesteia ar trebui să se regăsească şi elemente care clarifică răspunderea pe care şi-o asumă atât şeful autorităţii contractante cât şi observatorii UCVAP. În legislaţia actuală, prin art. 5 alin. 1 din H.G. nr. 925/2006 asumarea răspunderii reprezintă un principiu care dă dreptul autorităţii contractante să adopte o anumită procedură. Rămâne încă o necunoscută delimitarea răspunderii în cazul în care, cu tot aportul UCVAP, procedura este stopată fie de CNSC, fie de instanţă. Din informaţiile date publicităţii reţinem numai că dacă nu se ţine cont de opiniile observatorilor UCVAP, conducătorul autorităţii contractante îşi va asuma răspunderea personal şi va fi pasibil de sancţiuni prevăzute de legile în vigoare, cuprinse între 40.000 de lei şi 100.000 de lei, în urma verificărilor ANRMAP.
Însă, fără a face exces de reticenţă, pot da câteva exemple în care instanţa a anulat o procedură, deşi între documentele probatorii depuse de autoritatea contractantă se regăseau adrese semnate de şeful ANRMAP cât şi de şeful UCVAP prin care se certifica conformitatea cu legea a procedurii criticate.
Aşa încât eliminarea birocraţiei nu poate fi decât la nivelul UCVAP întrucât autorităţile contractante vor aloca timpi suplimentari pentru convocarea observatorilor UCVAP, discuţii legate de specificaţii tehnice, obţinerea punctelor de vedere din partea acestora, etc. Iar când nu ai nici o răspundere dar ai o sabie în mână poţi să şi stai încrâncenat în interpretarea rigidă a legii, vorba ceea, decât să greşim, mai bine facem mai puţin.
Publicat de specialist A.P. la 10:08
specialist A.P.
Cu o experienta bogata in cadrul autoritatilor publice centrale, consider ca am invatat lectia achizitiilor publice, iar acum pot pune la dispozitia celor interesati experienta mea.
Puteţi transmite texte conţinând motive ale unor contestaţii depuse la C.N.S.C. sau decizii emise de acest organism jurisdicţional în speţe care prezintă interes pentru marea majoritate a celor care lucrează/sunt interesaţi de acţiziţiile publice la adresa de e-mail: t.tarascon@yahoo.com
De asemenea, pot fi inserate noi elemente ce ţin de clasificarea motivelor de contestaţii.
P.S. Până la urmă trebuie să realizăm că oamenii destepţi învaţă din greşelile altora. Râmâne ca noi să nu aplicăm proverbul românesc ... să moară şi capra vecinului.
ASOCIATIA CALEA EUROPEANA
Directiva 17/2004
H.G. nr. 925/2006
Legislatie conexă
Ordin ANRMAP nr. 313/2011
Ordinul MMFPS nr. 1110/2011
OUG nr. 30/2006 cu modificarile aduse prin OUG nr. 52/2011
H.G. nr. 264 din 2003
O.G. nr. 9/2000
Jurnal de calatorie... intr-o tara exotica
Contract de concesiune cu CFR Transauto SA
Concesiune Sector 1
Contract prest. serv. Sect. 2
Contract Sector 2 Supercom
H.C.L. Sect 1 nr. 416/2008
Legislatie. Tema Filigran. Un produs Blogger.

References: Articolul 16
 Articolul 61
 Articolul 8
 articolul 56
 articolul 63
 Articolul 67

Articolul 8